[Video] Bekendes staan saam teen plaasmoorde | Maroela Media
[Video] Bekendes staan saam teen plaasmoorde
Bekendes staan saam teen plaasmoorde
Talle plaaslike bekendes soos Karen Zoid, Steve Hofmeyr en Bok van Blerk het hul vandeesweek tot sosiale media gewend om uit te vaar teen plaasmoorde.
Meeste van dié bekendes het gereageer op 'n hartroerende video van 'n boer, wat intussen as Chris Loubser geïdentifiseer is, wat Woensdag soos 'n veldbrand op sosiale media versprei het. Loubser, wat die video gemaak het nadat Joubert Conradie (47) Dinsdag ná 'n aanval op 'n plaas in die Klapmuts-omgewing tussen Stellenbosch en die Paarl gesterf het, vertel onder meer hoe Conradie se dood hom én die gemeenskap as 'n geheel geruk het.
Loubser het ook in die video versoek dat mense wat die video kyk, Maandag swart aantrek ter ondersteuning van die land se boere. Hy sê die swart kleredrag is 'n teken van respek teenoor die boere wat al hul lewens in plaasmoorde verloor het.
"My hart gaan uit na hierdie man al ken ek hom nie persoonlik nie," het Karen Zoid op Facebook geskryf. "Ek sal saam met hom swart dra Maandag. Dankie vir jou nederige en hartroerende beroep, meneer. Ek hoor jou."
Die sanger Kurt Darren het ook dié video gedeel en aanhangers aangepor om sy inisiatief te ondersteun. "Hierdie man praat uit sy hart uit, [die video is] roerend. Ondersteun [hom] groot asseblief," het hy op sosiale media geskryf.
'n Twitter-inskrywing van die professionele gholfspeler Ernie Els wat plaasmoorde veroordeel, het sedert Woensdagaand meer as 1 800 "likes" ontlok.
"Die wêreld moet kennis neem van die voortdurende plaasaanvalle wat in Suid-Afrika gebeur. Mense word elke dag vermoor," het Els getwiet.
Bekendes soos Toks van der Linde, Gerrie Pretorius en Bok van Blerk het dié inskrywing ook op hul sosialemediablaaie gedeel. "Die plaasmoorde moet stop," het Van der Linde geskryf. "Suid-Afrika – kom ons staan saam, asseblief."
Die sangeres Sorina Erasmus, ook bekend as die Flooze, het ook aanhangers gevra om dié boer se bewusmakingsveldtog teen plaasmoorde te ondersteun. "Ek ondersteun ook dié inisiatief ten volle. My Twitter-tjommas, kyk asseblief die video, deel dit en ondersteun."
Die akteur en komediant Radio Raps, oftewel Rikus de Beer, het Donderdagoggend 'n video op Facebook gedeel waarin hy ook sy hart teen plaasmoorde uitstort. Die komediant sê hy het dié video spesiaal in Engels vervaardig met die doel dat die buiteland dié krisis van plaasmoorde in Suid-Afrika raaksien en dalk moontlik kan ingryp.
"Selfs ek kan sien wat aangaan met die plaasaanvalle en die wreedaardige moorde van boere en werkers op plase in Suid-Afrika. Dis nie reg nie. Ek doen dié video in Engels omdat ek wil hê mense van ander lande moet dit raaksien en ons help. Wat aangaan, is sommer twak. Ons kan nie na ons politici gaan nie – ek haat politiek, want dit gaan oor leuens om stemme te kry en om duur motors te ry. Dis nie die antwoord nie. Ons kort hulp van ander lande. Ons kort hulp van Amerika, van Brittanje en die hele Europa. Mense moor links en regs en dit gaan nie oor 'n tekort aan kos nie – as jy honger is, moor jy nie. Mense moor nie vir geld nie, hulle moor omdat hulle wil moor."
Talle bekendes, onder wie Victor Matfield en Eddie "Kwagga" Boucher, het ondersteuners gevra om eerskomende Maandag swart te dra. "Ek is 'n boer. 'n Vriend. 'n Man. 'n Pa. 'n Mens. 'n Spanmaat. Ek is Suid-Afrikaans. Kom ons staan saam teen plaasmoorde, asseblief," het hy laat hoor.
Die Groot Onbyt-aanbieder Johrné van Huyssteen het ook foto's op sosiale media gedeel van hoe boere in Europa opruk om bewusmaking te bewerkstellig. "Mag ons nooit gewoond raak aan moord nie – ons bloei," het hy gesê.
Steve Hofmeyr, wat al lank 'n kampvegter teen plaasmoorde is, het ook gesê hy voorspel selfs nóg 'n toename in plaasmoorde indien Suid-Afrikaners nie nou inspring nie. "Die hemel weet waardeur my mense getoets word as Christene, as families, as ouers, as studente en kinders. Die boere is die bl****m in. Ek is ook. Lankal. Dit gaan nie vir altyd so kan aangaan nie. Ek is ook Maandag in swart. Ek is Woensdae in wit ook. Ek wys graag my solidariteit met ons mense, boere en slagoffers oor die algemeen."
Ernst Roets, adjunk uitvoerende hoof van AfriForum, het Donderdag gesê Suid-Afrika is geruk deur 12 plaasaanvalle in die laaste ses dae.
Roets het Woensdag tydens 'n perskonferensie gesê daar was sedert 1 Januarie 2017 minstens 341 plaasaanvalle waartydens 70 mense vermoor is. Dit beteken daar is in 2017 tot dusver reeds soveel moorde tydens plaasaanvalle gepleeg as die totale aantal plaasmoorde gedurende 2016.
In 2011 is 96 plaasaanvalle en 48 plaasmoorde aangeteken. Dit het in 2012 aansienlik gestyg na 174 plaasaanvalle en 53 plaasmoorde. In 2016 is 357 plaasaanvalle en 70 plaasmoorde aangeteken.
"AfriForum ondersteun dié inisiatief heelhartig en moedig ons lede en alle gemeenskappe aan om eerskomende Maandag swart aan te trek. Dit is belangrik dat die publiek op 'n sigbare wyse standpunt inneem en hierdie aksie is 'n geleentheid om presies dít te doen," het Roets gesê.
Posted by Radioraps on Wednesday, October 25, 2017
AfriForum Karen Zoid plaasaanvalle Sorina Erasmus Steve Hofmeyr Victor Matfield video
'Staatsbates moet nie privatiseer word nie'
Vermiste onderwyser se liggaam gevind
Ek werk in die bank en gaan definitief nie my uniform Maandag aan trek nie,ek gaan SWART aantrek!
Interessant. Slegs blanke bekendes. Waar is die anderskleuriges
Stem saam oor die protes, en die oproepe om dinge te doen wat saamstaan oor die saak vertoon. Stem saam die moorde, en laat ons dit bysê, die barbaarse wreedheid daarvan, moet gestuit word.
Maar hiermee ook 'n oproep tot verootmoediging voor die God van hemel en aarde, voor wie ons as volk en as nasie weer diep moet buig en ons skuld bely hoedat ons Sy wet oortree. Die gebed en smeking is goed, maar dit moet met verootmoediging saamgaan, En bereidheid om self te veg.
Is die dra van swart nie verskuif na volgende Maandag 6 November omrede Maandag haloween dag is en hulle wil dit nie verbind met satanisme. Vra net
Kom Suid Afrikaners. Ons kan saam staan en saam bid. Innige simpatie aan die familie en vriende van die plaas moorde. Daar moet ondersoek ingestel word wie sit agter die moorde. Ek dink daar word geld aan die moordenaars betaal – en nog 'n wins gemaak as hulle kan steel!